Document ID: 31979L0113

ΟΔΗΓΙΑ ΤΟΥ ΣΥΜΒΟΥΛΙΟΥ της 19ης Δεκεμβρίου 1978 περί προσεγγίσεως των νομοθεσιών των Κρατών μελών περί του προσδιορισμού της ηχητικής εκπομπής των μηχανημάτων και υλικών εργοταξίου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 100,
την πρόταση της Επιτροπής,
τη γνώμη της Συνελεύσεως(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι στα Κράτη μέλη, τα αποδεκτά ηχητικά επίπεδα των μηχανημάτων και υλικών εργοταξίου, όπως επίσης και η μέθοδος μετρήσεως των ηχητικών αυτών επιπέδων αποτελούν αντικείμενο επιτακτικών διατάξεων που διαφέρουν μεταξύ των Κρατών μελών, γεγονός που παρεμποδίζει τις συναλλαγές αυτών των μηχανημάτων και υλικών εργοταξίου- ότι πρέπει γι' αυτό το λόγο να προβεί σε προσέγγιση των διατάξεων αυτών-
ότι είναι δυνατό να εναρμονισθούν οι προδιαγραφές που αφορούν τον προσδιορισμό της ηχητικής εκπομπής, τις οποίες πρέπει να πληρούν τα μηχανήματα και υλικά εργοταξίου, για να δύνανται να εισαχθούν και να αποτελέσουν αντικείμενο ελευθέρας εμπορίας,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Η παρούσα οδηγία εφαρμόζεται στα μηχανήματα και υλικά εργοταξίου που ορίζονται στην παράγραφο 2, για τα οποία προβλέπονται λεπτομερείς προδιαγραφές σε ειδικές οδηγίες.
2. Ως μηχανήματα και υλικά εργοταξίου, κατά την έννοια της παρούσας οδηγίας, νοούνται τα υλικά, εξοπλισμοί, εγκαταστάσεις και μηχανήματα εργοταξίου ή τα στοιχεία τους, τα οποία, αναλόγως του τύπου κατασκευής τους χρησιμεύουν στην πραγματοποίηση των εργασιών στα εργοτάξια δομικών έργων και κτιρίων, χωρίς να προορίζονται κατά κύριο λόγο για τη μεταφορά εμπορευμάτων ή προσώπων και για τα οποία πρέπει να προσδιορίζεται η ηχητική εκπομπή.
3. Εξαιρούνται της εφαρμογής της παρούσας οδηγίας οι γεωργικοί και δασικοί ελκυστήρες, όπως επίσης και τα ανυψωτικά μηχανήματα.
Άρθρο 2
Αν η ειδική οδηγία προβλέπει τον προσδιορισμό της ηχητικής εκπομπής των μηχανημάτων και υλικών εργοταξίου, στα οποία αναφέρεται το άρθρο 1, η εκπομπή αυτή πρέπει να προσδιορίζεται σύμφωνα με τις προδιαγραφές που αναφέρονται στο παράρτημα.
Άρθρο 3
Οι τροποποιήσεις που είναι αναγκαίες για την προσαρμογή στην τεχνική πρόοδο των προδιαγραφών που αναφέρονται στο παράρτημα, θεσπίζονται σύμφωνα με τη διαδικασία που προβλέπεται στο άρθρο 5.
Άρθρο 4
1. Συνιστάται Επιτροπή για την Προσαρμογή στην Τεχνική Πρόοδο των οδηγιών που αποβλέπουν στην εξάλειψη των τεχνικών εμποδίων στις συναλλαγές στον τομέα των μηχανημάτων και των υλικών εργοταξίου, ονομαζομένη κατωτέρω "επιτροπή", που συντίθεται από αντιπροσώπους των Κρατών μελών και προεδρεύεται από έναν αντιπρόσωπο της Επιτροπής.
2. Η επιτροπή συντάσσει τον εσωτερικό της κανονισμό.
Άρθρο 5
1. Στην περίπτωση κατά την οποία γίνεται αναφορά στη διαδικασία που ορίζεται στο παρόν άρθρο, η επιτροπή συγκαλείται από τον πρόεδρό της, είτε κατόπιν δικής του πρωτοβουλίας είτε κατόπιν αιτήσεως αντιπροσώπου ενός Κράτους μέλους.
2. Ο αντιπρόσωπος της Επιτροπής υποβάλλει στην επιτροπή ένα σχέδιο για τα προς λήψη μέτρα. Η επιτροπή εκφέρει τη γνώμη της επί του σχεδίου αυτού εντός προθεσμίας, την οποία ο πρόεδρος δύναται να καθορίσει αναλόγως του επείγοντος του εν λόγω ζητήματος. Αποφαίνεται με πλειοψηφία σαράντα μιας ψήφων. Οι ψήφοι των Κρατών μελών σταθμίζονται όπως προβλέπεται στο άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην ψηφοφορία.
3. α) Η Επιτροπή αποφασίζει τα προβλεπόμενα μέτρα όταν αυτά είναι σύμφωνα προς τη γνώμη της επιτροπής.
β) Όταν τα προβλεπόμενα μέτρα δεν είναι σύμφωνα προς τη γνώμη της επιτροπής, ή έλλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση για τα ληπτέα μέτρα. Το Συμβούλιο αποφαίνεται με ειδική πλειοψηφία.
γ) Αν εντός προθεσμίας τριών μηνών από της συγκλήσεως του Συμβουλίου, τούτο δεν έχει αποφασίσει, τα προτεινόμενα μέτρα αποφασίζονται από την Επιτροπή.
Άρθρο 6
1. Τα Κράτη μέλη θέτουν σε ισxύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία εντός προθεσμίας δεκαοκτώ μηνών από της κοινοποιήσεώς της και ενημερώνουν περί αυτού αμέσως την Επιτροπή.
2. Τα Κράτη μέλη γνωστοποιούν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.
Άρθρο 7
Η παρούσα οδηγία απευθύνεται στα Κράτη μέλη.
Έγινε στις Βρυξέλλες, στις 19 Δεκεμβρίου 1978.

Labels: 12
1
15
20